Valtaosa Siun soten kesätyöpaikoista on saatu täytettyä

Pohjois-Karjalan hyvinvointialueen – Siun soten kesätyöpaikat kiinnostivat hakijoita. Haussa olleista kesätyöpaikoista on saatu täytettyä valtaosa.

Siun sotessa kesätyöntekijöitä tarvitaan vakituisen ja määräaikaisen hoito- ja hoivahenkilöstön vuosilomien ajaksi turvaamaan välitön asiakas- ja potilastyö. Tulevalle kesälle haussa oli noin 400 avointa paikkaa. Päiviksi muutettuna kesätyövoiman tarve kesälle 2025 on lähes 52 000 työpäivää.

Saimme hakuajan puitteissa yli 500 hakemusta, mikä on hyvä määrä. Tänä vuonna hakijoissa on enemmän jo valmistuneita ammattilaisia verrattuna pariin aikaisempaan vuoteen. Saimme täytettyä kesätyövoiman tarpeen 95,3 prosenttisesti ja se on todella hyvä luku, palvelupäällikkö Petteri Hakkarainen toteaa.

Kesätyöpaikat vuonna 2025 ovat tarkoitettu sosiaali- ja terveysalan ammattilaisille sekä alan opiskelijoille. Joissakin tehtävissä vaaditaan tiettyjä pätevyysvaatimuksia, kuten riittävästi suoritettuja alan opintoja, kelpoisuutta tai erityisosaamista. Hakuprosessissa otettiin huomioon eri tehtävien vaatimukset ja pyrittiin löytämään parhaat osaajat eri tehtäviin.

Kesätyöt sijoittuvat kesälomakaudelle aikavälille 5.5.–30.9.2025 ja ovat kestoltaan yli 6 viikkoa. Eniten kesätyöpaikkoja oli avoinna ikäihmisten asumispalveluissa sekä kotihoidossa.

Maakunnan reuna-alueille oli haastavinta saada kesätyöntekijöitä. Esimerkiksi Rääkkylän, Heinäveden, Nurmeksen ja Tohmajärven kotihoidon osalta kaikkia tarvittavia kesätyöntekijöitä ei saatu palkattua. Rekrytointiprosessimme päätyttyä paikat siirtyvät Temporeen, joka on hyvinvointialueiden ja kuntien kumppani sijaishankinnassa ja henkilöstöresurssien turvaamisessa, Hakkarainen mainitsee.