Haku vammaisten lasten kesän loma-ajan hoitoon on käynnissä

Pohjois-Karjalan hyvinvointialue – Siun sote järjestää vammaisille lapsille ryhmämuotoista loma-ajan hoitoa, kun peruskoulut ovat suljettuina. Haku kesän 2025 loma-ajan hoitoon on parhaillaan käynnissä.

Loma-ajan hoitoa järjestetään tulevana kesänä ajalla 9.6.–1.8.2025 Honkalampi-keskuksella Liperin Ylämyllyllä. Hoitoa järjestetään arkisin ensisijaisesti kello 7.30–16.30 välisenä aikana.

Lapsen kuljetukset loma-ajan hoitoon järjestetään ensisijaisesti reittikuljetuksina ja kuljetuksia järjestetään tarvittaessa koko Siun soten alueelta. Reittikuljetuksen tarpeesta tulee ilmoittaa hoitohakemuksen yhteydessä. Huoltajilla on myös mahdollisuus huolehtia itse lastensa kuljetuksista.

Loma-ajan hoitoon haetaan sähköisesti Miunpalvelujen lomakkeella (Vammaisten koululaisten lomien päiväaikainen hoito – Miunpalvelut). Hakemuksen liitteenä tulee olla selvitys huoltajien työvuoroista tai opiskeluajoista sekä todistus loma-ajoista. Kesän loma-ajan hoitoon tulee hakea 21.4.2025 mennessä.

Loma-ajan hoito turvaa vammaisen henkilön avun ja tuen saamisen

Vammaisten lasten loma-ajan hoitoa järjestetään perheiden välttämättömän tarpeen mukaan vanhempien yhtäaikaisen työn tai opiskelun vuoksi. Loma-ajan hoito turvaa lapsen tarvitseman päivittäisen avun ja tuen silloin, kun huolenpidosta vastaavat läheiset ovat päiväaikaan töissä tai opiskelemassa. Jos loma-ajan hoidolle on tarvetta muista syistä, harkitaan palvelun myöntämistä yksilöllisin perustein. Palvelua myönnettäessä huomioidaan kuitenkin aina erityislasten oikeus yhteiseen lomaan perheensä kanssa.

Loma-ajan hoito on ryhmämuotoista palvelua, jonka tarkoituksena tukea lapsen ja nuoren yksilöllisiä kehittymisen tavoitteita. Asiakaslähtöinen toiminta sisältää esimerkiksi musiikkia, aistimus- ja elämyshetkiä, liikuntaa, kädentaitoja, retkiä sekä ohjattua ja vapaata leikkiä.