Aluehallitukselle esitetään täydentävien yhteistoimintaneuvottelujen käynnistämistä ikääntyneiden palvelujen asumispalveluissa

Pohjois-Karjalan hyvinvointialueen – Siun soten aluehallitukselle esitetään yhteistoimintaneuvottelujen käynnistämistä ikääntyneiden palvelujen toimialueen asumispalvelujen henkilöstön osalta. Kyseessä on täydentävä neuvottelu 19.2.2025 päättyneisiin koko organisaatiota koskeviin neuvotteluihin. Aluehallitus käsittelee asiaa kokouksessaan tiistaina 22.4.2025.

Yhteistoimintaneuvottelujen tuloksen toimeenpanon yhteydessä on todettu, että ikääntyneiden asumispalvelujen osalta henkilöstövaikutukset ovat laajemmat kuin aiemmissa neuvotteluissa on käsitelty. Täydentävissä neuvotteluissa käsitellään suunniteltuja muutoksia, jotka vaikuttavat olennaisesti yhteisöllisen asumisen ja ympärivuorokautisen palveluasumisen henkilöstöön. Neuvotteluilla ei tavoitella henkilöstövähennyksiä.

Jos aluehallitus päättää käynnistää yhteistoimintaneuvottelut, kestävät ne vähintään kuusi viikkoa. Suunnitellut ikääntyneiden asumispalvelujen yhteistoimintaneuvottelut eivät vaikuta muilta osin Siun soten helmikuussa päättyneiden yhteistoimintaneuvottelujen tulokseen.

Pohjois-Karjalan hyvinvointialueen koko organisaatiota koskevien yhteistoimintaneuvottelutulos sisältää toimenpiteet 30 miljoonan euron säästöjen aikaansaamiseksi, jotka ovat välttämättömiä vuoden 2025 talousarviossa pysymiseksi. Hyvinvointialueen tuottamien ikääntyneiden asumispalvelujen osuus kokonaisuudesta on 2,3 miljoonaa euroa.

Aluehallituksen esityslista on julkaistu torstaina 17.4.2025 Siun soten Dynasty-tietopalvelussa.

Dynasty tietopalvelu : Pohjois-Karjalan hyvinvointialue – Siun sote