Testamenttilahjoitus Siun sotelle Nurmeksen sosiaali- ja terveyskeskukseen

Pohjois-Karjalan hyvinvointisäätiö Siun säätiö sr on saanut 42 000 euron lahjoituksen, joka on tarkoitettu käytettäväksi terveys- ja sairaanhoitopalvelujen toimintaan Nurmeksen sote-keskuksessa. Kyseessä on Nurmeksesta kotoisin olleen avioparin testamenttilahjoitus.

Varoilla hankitaan potilaiden hoidossa käytettäviä infuusiopumppuja, erilaisten ihomuutosten, kuten luomien ja ihottumien tutkimiseen tarkoitettu dermatoskooppi sekä potilassänkyjen lisävarusteina käytettäviä kohottautumistelineitä, joilla voidaan tukea laitoshoitoa tarvitsevien potilaiden omatoimisuutta. Lisäksi varoja tullaan käyttämään pienempien ihohaavojen ompelukoulutuksen järjestämiseen sairaanhoitajille.

Lahjoituksen käyttökohteet on valittu siten, että ne tukevat Nurmeksen ja sen lähialueiden asukkaiden hoitoa. Esimerkiksi parantamalla tutkimus- ja hoitomahdollisuuksia Nurmeksessa voidaan näiltä osin välttää käyntejä keskussairaalassa, kertoo ylilääkäri Jyri Ilen.

Varojen muista käyttökohteista päätetään myöhemmin Nurmeksen sote-keskuksen käyttötarpeiden mukaisesti.

Yleishyödylliset yhdistykset ja säätiöt ovat yleensä perintöverosta vapaita, joten tällaiselle toimijalle testamentattu omaisuus menee kokonaan haluttuun tarkoitukseen. Tällä tavoin on myös mahdollisuus tehdä hyvää oman maakunnan ja sen asukkaiden hyväksi, toteaa Siun säätiön asiamies Mari Matveinen.

Mikä on Siun säätiö?

Pohjois-Karjalan hyvinvointisäätiö Siun säätiö sr on perustettu vuonna 2016 tukemaan ja edistämään Siun soten toimialueella sosiaali- ja terveydenhuollon toimintaa ja henkilöstön ammattiosaamista sekä toimintaan liittyvien tieteenalojen tutkimusta ja opetusta. Säätiön tarkoituksena on lisäksi edistää alueen väestön terveyttä ja hyvinvointia. Säätiö ottaa vastaan kaikensuuruisia lahjoituksia yksityisiltä ihmisiltä, yhteisöiltä ja yrityksiltä.

Lisätietoja Siun säätiöstä: https://siunsotedev.meitadev.fi/tietoa-meista/kehittaminen/siun-saatio/