Matkailijoiden rokotuksiin ja terveysasioihin apua Siun soten digitaalisista palveluista

Pohjois-Karjalan hyvinvointialue – Siun sote on avannut matkailuterveysneuvontaa helpottavan esitietolomakkeen digitaalisiin palveluihin. Siun sote on ensimmäisiä julkisen terveydenhuollon toimijoita, joka ottaa käyttöön tällaisen palvelun. Matkailijan esitietolomake on suunnattu henkilöille, joilla on ennen matkaa tarve selvittää esimerkiksi rokotustarpeitaan, suunnitella malarian estolääkitystä tai saada neuvoja matkailun terveysriskeihin liittyviin kysymyksiin. Lomakkeen tietojen pohjalta terveydenhuollon ammattilainen arvioi tarpeen jatkotoimille.

Esimerkiksi hyttysten välityksellä leviävien tautien ehkäisyssä ja ripulitautien ehkäisyssä ennaltaehkäisevällä matkailuterveysneuvonnalla on tärkeä rooli. Myös rokotteilla voidaan ehkäistä monia tarttuvia tauteja.

Ennen lomakkeen täyttämistä matkailijan on hyvä selvittää omat rokotustietonsa esimerkiksi OmaKannasta kanta.fi tai rokotuskorteista. Matkailijan esitietolomakkeen täyttämistä varten käyttäjän on otettava käyttöön Siun soten digitaaliset palvelut. Tämä tapahtuu tunnistautumalla Siun soten digitaalisiin palveluihin joko Siun soten mobiilisovelluksen lataamisen yhteydessä tai tunnistautumalla tietokoneen selaimen kautta osoitteessa siunsote.fi/digi. Esitietolomake löytyy tunnistautumisen jälkeen mobiilisovelluksessa Profiilin alta. Tietokoneen selainta käytettäessä tulee valita Omat tiedot ja siirtyä kohtaan Lomakkeet. Mobiilisovellusta käytettäessä matkailijan kannattaa sallia sovelluksen asetuksissa ilmoitukset, jotta hän saa kätevästi ilmoituksen lomakkeen käsittelystä.

Digitaalisen lomakkeen etuna on mahdollisuus täyttää se ajasta ja paikasta riippumatta, ilman puhelimessa jonottamista. Lomake ohjautuu suoraan tartuntatautien ehkäisyyn perehtyneelle ammattilaiselle, joka käsittelee sen seitsemän arkipäivän kuluessa. Digitaalisten palvelujen kautta matkailijalle järjestyy useimmat hänen tarvitsemansa reseptit ja suora reitti rokotuksen ajanvaraukseen.