Siun sotessa ehkäistään lähisuhdeväkivaltaa suunnitelmallisesti

Pohjois-Karjalan hyvinvointialueella – Siun sotessa ehkäistään lähisuhdeväkivaltaa suunnitelmallisesti. Lähisuhdeväkivallan ehkäisy on kaikkien väestöryhmien hyvinvoinnin, terveyden ja arjen turvallisuutta edistävää työtä. Lähisuhdeväkivallan ehkäisytyön tavoitteena on katkaista väkivallan kierre, auttaa uhria selviytymään väkivallan seurauksista ja tukea tekijää katkaisemaan väkivaltaisen käyttäytymisen toimintamalli.

Siun sotessa on laadittu alueellinen lähisuhdeväkivallan ehkäisyn toimintasuunnitelman vuosille 2025–2028. Toimintasuunnitelma ohjaa lähisuhdeväkivallan ehkäisyn ja väkivallan vastaisen työn tavoitteellisessa edistämisessä. Hyvinvointialueen hyvinvoinnin ja terveyden edistämisen lautakunta hyväksyi toimintasuunnitelman kokouksessaan 26.2.2025.

Siun soten tavoitteena on kehittää ja toteuttaa lähisuhdeväkivallan vastaista työtä yhteensovittamalla alueelliset tarpeet kansallisen ohjauksen tavoitteisiin ja edistää samalla pohjoiskarjalaisten hyvinvointia, terveyttä ja turvallisuutta. Siun sote sitoutuu pitkäjänteiseen lähisuhdeväkivallan ehkäisyyn ja toimintasuunnitelmaan on asetettu tavoitteet asian kehittämiseksi. Vuosina 2025–2028 lähisuhdeväkivallan ehkäisyn päätavoitteena on:

Lisätä lähisuhdeväkivallan osapuolten mahdollisuuksia ohjautua avun piiriin oikea-aikaisesti siirtämällä lähisuhdeväkivallan tunnistamisen painopistettä ennaltaehkäisyyn,

Panostaa monialaisen yhteistyön kehittämiseen, mikä mahdollistaa sujuvat ja tarvelähtöiset palvelut kaikille lähisuhdeväkivallan osapuolille,

Lisätä valmiutta tunnistaa lähisuhdeväkivaltaa sekä ottaa lähisuhteiden turvallisuus ja turvattomuus puheeksi,

Kehittää lähisuhdeväkivaltaan liittyvän asiakas- ja potilastiedon keruuta, jotta pystymme tulevaisuudessa suuntaamaan palveluja kuntalaisten tarpeisiin.

Toimintasuunnitelma on laadittu laajassa yhteistyössä eri toimijoiden kanssa. Toimintasuunnitelma selkiyttää toimijoiden välistä yhteistyötä lähisuhdeväkivallan ehkäisyn kehittämistoimissa.

Lähisuhdeväkivallan puheeksiottoon ja kanavien saavutettavuuteen panostetaan

Lähisuhdeväkivalta on ilmiönä yleinen, mutta lähisuhdeväkivallan teot ja kokemukset eivät välttämättä näy ulospäin. Kotiympäristössä tapahtuvaa lähisuhdeväkivaltaa voi olla haastavaa tunnistaa väkivallaksi tai tilanteet salataan. Väkivaltakokemuksista tai omasta väkivaltaisesta käyttäytymisestä puhuminen ja avun tarpeen tunnistaminen voi olla vaikeaa. Väkivallan tunnistaminen ja kokemuksista puhuminen on kuitenkin edellytys väkivallan kierteen katkaisemiseksi.

Siun sotessa ammattilaisia koulutetaan lähisuhdeväkivallan tunnistamiseen ja puheeksi ottamiseen. Siun soten palveluissa kysytään ja keskustellaan läheisten ihmissuhteiden turvallisuudesta. Lähisuhdeväkivallan puheeksiotto voi vähentää aiheeseen liittyvää häpeää ja tukea asiakkaan ohjautumista tarvitsemansa avun äärelle. Myös asiakas voi ottaa tilanteensa puheeksi kenen tahansa Siun soten ammattilaisen kanssa.

Keskeinen osa lähisuhdeväkivallan ehkäisytyötä on kehittää monipuolisia ja saavutettavia kanavia, joiden kautta voi saada matalankynnyksen apua, jos ilmenee huoli omasta tai läheisen hyvinvoinnista, terveydestä tai turvallisuudesta. Suunnitteilla on esimerkiksi erilaisia digitaalisia ratkaisuja, jotka olisivat käytettävissä matalalla kynnyksellä pohjoiskarjalaisen sijainnista riippumatta.

Lähisuhdeväkivallan ehkäisytyössä kiinnitetään huomiota myös pohjoiskarjalaisten tietoisuuden lisäämiseen turvallisista ihmissuhteista ja niiden vaikutuksesta hyvinvointiin. Tavoitteena on vahvistaa pohjoiskarjalaisten valmiutta tunnistaa väkivaltaa ja sen uhkaa sekä lisätä tietoutta siitä, mitkä asiat eivät kuulu turvalliseen ihmissuhteeseen.

Huoli omasta tai läheisen turvallisuudesta – ota yhteyttä matalalla kynnyksellä

Siun sotella on useita eri kanavia, mihin voi olla yhteydessä, jos lähisuhteissa ilmenee väkivaltaa tai turvattomuutta. Myös oma huoli läheisen tilanteesta kannattaa ottaa puheeksi.

Jos sinulla on jo asiakkuus Siun soten palveluissa, ota asia puheeksi omatyöntekijäsi kanssa.

Jos sinulla on lähisuhdeväkivaltaan liittyvä huoli, voit ottaa yhteyttä sosiaalipalveluihin avun tarpeen arvioimiseksi (Yhteydenotto/ilmoitus sosiaalihuollon tarpeesta – Miunpalvelut), voit olla yhteydessä mielenterveys- ja päihdekoordinaattoreihin (Mielenterveys- ja päihdepalvelut – siunsote.fi) tai keskustella huolestasi digitaalisissa palveluissamme Apua arjen asioihin ‑chatissa (Digitaaliset palvelut – siunsote.fi).

Jos sinulla on akuutti hätä tai pelkäät lähisuhdeväkivaltaa arjessasi, voit olla yhteydessä Siun soten sosiaali- ja kriisipäivystykseen (Sosiaali- ja kriisipäivystys – siunsote.fi) tai turvakotiin (Turvakoti – siunsote.fi).

Myös Pohjois-Karjalan alueen järjestöt, kuten Kriisikeskus, Rikosuhripäivystys, Perheasiain neuvottelukeskus ja Perheidenpaikka ry tukevat lähisuhdeväkivallan uhreja ja tekijöitä. Lisäksi kansallinen Nollalinja auttaa puhelimitse ympäri vuorokauden kaikkia, jotka ovat kokeneet lähisuhdeväkivaltaa tai sen uhkaa.